Diari Oficial de la Generalitat Valenciana


Sumari del DOGV 7135, del 21-10-2013 (2013/10107)

DECRET 156/2013, de 18 d'octubre, del Consell, pel qual es regula l'atribució de competències per a l'exercici de la potestat sancionadora en matèria de la taxa làctia.
------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/10/18/156/dof/vci/html**

### Dades del document

Número de DOGV
:   7135

Data del DOGV
:   21-10-2013

Secció del DOGV
:   I. DISPOSICIONS GENERALS

Número del document
:   2013/10511


Data del document
:   18-10-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Decret

Descriptors 

:   * Conselleria de Presidència i Agricultura, Pesca, Alimentació i Aigua
    * sanció administrativa
    * competència administrativa
    * producte lacti
    * legislació
    * parafiscalitat

DECRET 156/2013, de 18 d'octubre, del Consell, pel qual es regula l'atribució de competències per a l'exercici de la potestat sancionadora en matèria de la taxa làctia. [2013/10076]  
PREÀMBUL  
  
El Reglament (CE) número 595/2004, de la Comissió, de 30 de març de 2004, establix les disposicions d'aplicació del Reglament (CE) número 1788/2003, del Consell, de 29 de setembre de 2003, pel qual es va establir una taxa en el sector de la llet i productes lactis, en allò que afecta el repartiment de les quantitats de referència entre les entregues i vendes directes, el càlcul i el pagament de la taxa, les mesures de control i les comunicacions dels estats membres.  
Per mitjà del Reial Decret 754/2005, de 24 de juny, s'establix la regulació bàsica estatal del règim de la taxa làctia, i es regula en el capítol X el règim sancionador. En este capítol es preveu que l'autoritat competent de la comunitat autònoma serà l'òrgan competent per a la imposició de sancions, i es disposa que les infraccions en l'esmentada matèria se sancionaran de conformitat amb el que preveuen l'article 97 de la Llei 50/1998, de 30 de desembre, de Mesures Fiscals, Administratives i de l'Orde Social, la Llei 8/2003, de 24 d'abril, de Sanitat Animal, la legislació de les comunitats autònomes i la normativa comunitària d'aplicació.  
Per tot això, i tenint en compte que l'exercici de la potestat sancionadora requerix atribució expressa als òrgans administratius per disposició de rang legal o reglamentari, de conformitat amb l'article 127.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es considera necessària l'aprovació d'un decret que aborde una regulació normativa en què es tinga en compte el contingut en matèria de les infraccions i sancions anteriorment citades.  
  
Per això, en virtut del que disposen els articles 18.f i 43 de la Llei 5/1983, de 30 de desembre, de la Generalitat, del Consell, a proposta del conseller de Presidència i Agricultura, Pesca, Alimentació i Aigua i amb la deliberació prèvia del Consell, en la reunió del dia 18 d'octubre de 2013,   
  
DECRETE  
  
Article 1. Objecte i àmbit d'aplicació  
Este decret té per objecte l'atribució de l'exercici de la potestat sancionadora en matèria de taxa suplementària de quota làctia en l'àmbit de la Comunitat Valenciana.  
  
Article 2. Potestat sancionadora en matèria de taxa suplementària de quota làctia  
1. L'exercici de la potestat sancionadora en matèria de taxa suplementària de quota làctia queda atribuït als òrgans següents:  
a) Correspon a la direcció general competent en matèria de ramaderia la imposició de sancions per infraccions qualificades com a lleus i greus.  
b) Correspon a la secretaria autonòmica competent en ramaderia la imposició de sancions per infraccions qualificades com a molt greus.  
  
2. L'acord d'iniciació i la instrucció dels expedients sancionadors, en matèria de taxa suplementària de quota làctia, correspon a la subdirecció general competent en matèria de ramaderia.  
  
Article 3. Infraccions i sancions  
1. Totes les infraccions en matèria de la taxa làctia tipificades en les normes a què fa referència l'article 40, primer paràgraf, del Reial Decret 754/2005, de 24 de juny, hauran de ser objecte del procediment sancionador establit en el Reglament del Procediment per a l'Exercici de la Potestat Sancionadora, aprovat pel Reial Decret 1398/1993, de 4 d'agost.  
2. Quan el fet infractor no estiga tipificat en alguna de les normes anteriors, s'aplicarà la Llei 58/2003, de 17 de desembre, General Tributària.  
  
DISPOSICIÓ ADDICIONAL  
  
Única. Incidència pressupostària  
El compliment i posterior desplegament d'este decret no podrà tindre cap incidència en la dotació dels capítols de gasto assignats a la Conselleria de Presidència i Agricultura, Pesca, Alimentació i Aigua en la data de la publicació del present decret i, en tot cas, hauran de ser atesos amb els mitjans personals i materials de la dita conselleria.  
  
  
DISPOSICIÓ FINAL  
  
Única. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
València, 18 d'octubre de 2013  
  
El president de la Generalitat,  
ALBERTO FABRA PART  
  
El conseller de Presidència i Agricultura, Pesca, Alimentació i Aigua,  
JOSÉ CÍSCAR BOLUFER


Còpia Permalink ELI